Sandavágs Timburhandil er ársins rúmligi arbeiðsgevari Sandavágs Timburhandil er ársins rúmligi arbeiðsgevari Fríggjadagur 03-05-2019 Á ráðstevnuni Kná børn í Norðurlandahúsinum í dag, útnevndi landsstýriskvinnan í Almannamálum, Eyðgunn Samuelsen, Sandavágs Timburhandil til ársins rúmliga arbeiðsgevara. Við heiðrinum fylgir umframt eitt skreyblað, ein standmynd, sum borgarar í Almannaverkinum hava gjørt til høvið. Starvsfólk í Almannaverkinum hava innstillað teir arbeiðsgevarar, sum tey hava mett at hava uppiborið heiðurin Ársins rúmligi arbeiðsgevari, tí arbeiðsgevararnir hava gjørt serligan mun, tá tað snýr seg um at hava fólk við serligum tørvi í starvi. Í grundgevingini, fyri hví Sandavágs Timburhandil hevur uppiborið heiðurin, stendur millum annað:-Ígjøgnum nógv ár, hevur Sandavágs Timburhandil bjóðað fleiri av borgarunum í Vágum, við ymiskum avbjóðingum, bæði sálarligum og sosialum, starv. Starvsfólkini leggja dent á hugburðin, sum Sandavágs Timburhandli vísir, tá felagið bjóðar borgarunum arbeiði, stuðul og javnbjóðis viðurskifti at starvast undir. -Teir skulu føla seg sum ein part av okkum, sitera starvsfólkini stjóran Ara Thomassen og hansara fólk fyri javnan at taka til. Heiðurin, Ársins rúmligi arbeiðsgevari, var latin í 2015 til EL-Net og aftur í 2017 til Reyni Service.